**Οι Πανδημίες στο Πέρασμα του Αιώνα**

**Βωνιάτης Μιχάλης**

Πανεπιστήμιο Λευκωσίας, St. Georges Medical School, Λευκωσία, Κύπρος,

e-mail: voniatism@gmail.com

**ΠΕΡΙΛΗΨΗ**

Η παρούσα πανδημία COVID-19 αποτελεί πρωτόγνωρη κοινωνική εμπειρία αλλά και εμπειρία δημόσιας υγείας που οι μακροχρόνιες επιπτώσεις της στην ψυχική και σωματική υγεία δεν έχουν ακόμη μελετηθεί εκτενώς. Συμπτωματικά, το μέγεθος της παρούσας πανδημίας συμπίμπτει με τα εκατοντάχρονα της μεγάλης και θανατηφόρας πανδημίας της Ισπανικής Γρίπης του 1918-1920. Άλλες σημαντικές πανδημίες που έκαναν την εμφάνισή τους τα τελευταία 100 χρόνια και είχαν επίσης επίπτωση στη μείωση του παγκόσμιου πληθυσμού ήταν η επιδημία του Ρωσικού Τύφου (1918-1922), η Ασιατική Γρίπη Α/Η2Ν2 (1957-1958), η Γρίπη του Hong Kong Α/Η3Ν2 (1968-1969), η πανδημία του HIV/AIDS (1981- τώρα), το σύνδρομο SARS (2002-2003), η Γρίπη Α/Η1Ν1 του 2009 και το σύνδρομο MERS (2012-2018). Τα σημαντικότερα χαρακτηριστικά της Ισπανικής Γρίπης, μιας πανδημίας με συγκρίσιμα μεγέθη της πανδημίας COVID-19, αποτελούν ιστορικό δίδαγμα. Αναδεικνύουμε τις διαφορές και τα μέτρα δημόσιας υγείας αντιμετώπισης και ελέγχου του COVID-19 σε σχέση με την πανδημία της Ισπανικής Γρίπης. Γίνεται τέλος αναφορά σε κάποια σημαντικά χαρακτηριστικά των επιδημιών SARS και MERS επειδή προκλήθηκαν και αυτές από κορωνοϊούς που ανήκουν στην ομάδα που προκάλεσε την παρούσα πανδημία COVID-19. Λαμβανομένων υπόψη των εμεπειριών σε πανδημίες των τελευταίων 100 χρόνων, βρεθήκαμε ξαφνικά ανέτοιμοι για να αντιμετωπίσουμε ακόμη και τεχνοκρατικά αυτή την τεράστια απειλή της Δημόσιας Υγείας. Η ταχύτατη μετάδοση του COVID-19, οι συνεχείς μεταλλάξεις του, η επιβάρυνση των συστημάτων υγείας με την αυξημένη ζήτηση σε νοσηλείες Μονάδων Εντατικής Θεραπείας, τα μέτρα εγκλεισμού, η χρήση μάσκας, η κοινωνική αποστασιοποίηση, οι οικονομικές επιπτώσεις, ο περιορισμός ψυχαγωγίας, οι μακροχρόνιες σωματικές και ψυχικές επιπτώσεις από τη νόσηση COVID-19 αποτελούν τα αρνητικά στοιχεία της πανδημίας αλλά ταυτόχρονα σημαντικές προκλήσεις για μελέτη και διαχείριση. Από την άλλη η συμβολή της σύγχρονης τεχνολογίας συνέβαλε στην κατά το δυνατό απάμβλυνση των πιο πάνω προκλήσεων ενώ η σε σύντομο χρονικό διάστημα παρασκευή ασφαλών και αποτελεσματικών εμβολίων συμβάλλει στην ουσιαστική καταπολέμηση της πανδημίας COVID-19.